
VENDIM

Nr. 86, datë 11.6.2019

PËR DISA SHTESA DHE NDRYSHIME NË VENDIMIN NR. 23, DATË 7.2.2019, TË KËSHILLIT TË LARTË GJYQËSOR, “MBI MIRATIMIN E RREGULLORES PËR KRITERET DHE PROCEDURËN E TRANSFERIMIT TË PËRKOHSHËM TË GJYQTARIT”
Këshilli i Lartë Gjyqësor, bazuar në nenin 147 të Kushtetutës së Republikës së Shqipërisë, në nenet 2, 89, 97 dhe 98 të ligjit nr. 115/2016 “Për organet e qeverisjes së sistemit të drejtësisë”, si dhe në nenin 46 të ligjit nr. 96/2016, “Për statusin e gjyqtarëve dhe prokurorëve në Republikën e Shqipërisë”, me propozim të Komisionit për Zhvillimin e Karrierës, 

VENDOSI:

Në Rregulloren “Për kriteret dhe procedurën e transferimit të përkohshëm të gjyqtarit” të miratuar me vendimin nr. 23, datë 7.2.2019, të Këshillit të Lartë Gjyqësor, të bëhen shtesat dhe ndryshime si më poshtë:

Neni 1

Në nenin 3 bëhen këto shtesa:

1. Në pikën 2 shtohet shkronja “ë” me përmbajtjen si më poshtë:

“ë) “Gjyqtari me përvojën më të pakët në atë gjykatë” nënkupton gjyqtarin e gjykatës nga ku do të bëhet transferimi, i cili ka përvojën më të pakët si gjyqtar në të njëjtën shkallë gjykimi”.

Neni 2

Në nenin 4 bëhen këto shtesa:

1. Në titullin e nenit pas fjalës “Parimet” shtohen fjalët “dhe kriteret”.

2. Në pikën 4 pas fjalëve “Transferimi i përkohshëm” shtohet fjala “si rregull”. 

3. Po në pikën 4 pas fjalisë së parë shtohet fjalia “Përjashtimisht, nëse transferimi i përkohshëm sipas këtij rregulli do të cenonte funksionalitetin e gjykatave me ngarkese me të ulët, transferimi mund të bëhet nga gjyqtarët e gjykatave të tjera, por në çdo rast duke respektuar parimin sipas pikës 3, të këtij neni”.

4. Në fund të pikës 6 shtohet fjalia “Pavarësisht kësaj, me pëlqimin e gjyqtarit, transferimi i përkohshëm mund të përsëritet, sipas procedurës së përcaktuar në kreun II të kësaj rregulloreje”. 

5. Në pikën 8, pas fjalëve “periudhës së transferimit” shtohet fjala “të përkohshëm”.

Neni 3

Në nenin 5 bëhen këto shtesa dhe ndryshime:

1. Pika 1 riformulohet me përmbajtjen si më poshtë:

“Kur një gjykatë është në nevojë dhe në skemën e delegimit nuk ka gjyqtar të disponueshëm, me kërkesë të gjykatës në nevojë ose kryesisht, kur vlerëson se nevoja e gjykatës ekziston dhe plotësimi i saj mund të bëhet vetëm përmes transferimit të përkohshëm, mbi propozimin e Komisionit të Zhvillimit të Karrierës, Këshilli shpall pozicionin e lirë të përkohshëm që është i hapur për transferim dhe u bën thirrje gjyqtarëve për të dhënë pëlqimin”. 

2. Pas pikës 1 shtohen pikat 1.1 dhe 1.2 me përmbajtjen si më poshtë:

 “1.1 Thirrja për aplikim publikohet në faqen e internetit të Këshillit dhe u komunikohet gjyqtarëve nëpërmjet kryetarëve të gjykatave. Thirrja përmban kriteret e transferimit të përkohshëm sipas rastit në fjalë dhe modelin e dhënies së pëlqimit sipas formularit bashkëlidhur kësaj rregulloreje. 

1.2 Nëse nevoja e një gjykate, në të cilën ka të transferuar përkohësisht me pëlqim një gjyqtar, mund të përmbushet sërish vetëm përmes transferimit të përkohshëm, Këshilli shpall pozicionin e lirë të përkohshëm duke ftuar, fillimisht, për të dhënë pëlqimin, gjyqtarin që është i transferuar në atë gjykatë, nëse transferimi i tij nuk cenon funksionalitetin e gjykatës ku ai është caktuar në mënyrë të përhershme. Në një rast të tillë, ky gjyqtar mund të transferohet përsëri përkohësisht në gjykatën në nevojë në rast se jep pëlqimin”. 

3. Në pikën 3 fjalët “për trajtimin e kërkesës për transferim” zëvendësohet me fjalët “të procedurës se transferimit të përkohshëm”.

Neni 4

Neni 6 ndryshohet me përmbajtjen si më poshtë:

 “1. Në rastin e shpalljes së një pozicioni të lirë të përkohshëm në një gjykatë, në të cilën ka gjyqtarë të transferuar përkohësisht me pëlqim, dhënia e pëlqimit i kërkohet fillimisht këtij gjyqtari.

2. Nëse gjyqtari i transferuar përkohësisht me pëlqim në një gjykatë që është sërish në nevojë, nuk jep pëlqim, si dhe në çdo rast tjetër të shpalljes së një pozicioni të lirë në një gjykatë në nevojë, dhënia e pëlqimit iu kërkohet të gjithë gjyqtarëve që përmbushin kriteret për pozicionin e lirë të përkohshëm të shpallur.

3. Thirrja për aplikim publikohet në faqen e internetit të Këshillit dhe u komunikohet gjyqtarëve nëpërmjet kryetarëve të gjykatave. Thirrja përmban edhe kriteret e transferimit të përkohshëm”.

Neni 5

Në nenin 7 bëhet ky ndryshim:

1. Në pikën 2 fjalët “të përcaktuara në kërkesë” hiqen.

Neni 6

Në nenin 8 bëhen këto shtesa:

1. Në pikën 1, pas fjalëve “plotësimit të kritereve” shtohet fjala “të transferimit”.

2. Në pikën 3, pas fjalëve “për transferim të përkohshëm” shtohet fjalia “bazuar në ndikimin e transferimit, në ngarkesën e gjyqtarit që ka dhënë pëlqimin, si dhe në përvojën profesionale të tij në raport me fushën e së drejtës për të cilën kërkohet shërbimi”.

Neni 7

Në nenin 10 bëhet ky ndryshim:

1. Në pikën 1 fjalët “dhe nis procedurat e transferimit të përkohshëm të një gjyqtari pa pëlqim” zëvendësohen me fjalët “i cili vendos për nisjen e procedurës së transferimit të përkohshëm pa pëlqim të një gjyqtari”. 

Neni 8

Në nenin 11 bëhet ky ndryshim:

1. Në pikën 1, shkronja “c” hiqen fjalët “në atë gjykatë”.

Neni 9
Në nenin 12 bëhen këto ndryshime:

1. Në pikën 1 fjalët “shqyrton informacionin e mbledhur sipas nenit 6”, zëvendësohen me fjalët “kërkon nga kryetarët e gjykatave informacionin e nevojshëm”.

2. Pika 2 riformulohet me përmbajtjen si më poshtë:

 “2. 
Pas përcaktimit të gjykatës me ngarkesën më të ulët, duke mbajtur në konsideratë edhe kërkesat e pikës 4, të nenit 4, të kësaj rregulloreje, Komisioni i Zhvillimit të Karrierës identifikon në atë gjykatë gjyqtarin me përvojën më të pakët, i cili përmbush njëkohësisht edhe kriteret për pozicionin që kërkohet për t’u transferuar përkohësisht. Në rastin e disa gjykatave me ngarkesë më të ulet sipas kësaj pike, Komisioni i Zhvillimit të Karrierës identifikon për secilën nga këto gjykata gjyqtarin me përvojën më të pakët, i cili përmbush njëkohësisht edhe kriteret për pozicionin që kërkohet për t’u transferuar përkohësisht”.

Ky vendim hyn në fuqi ditën e botimit në Fletoren Zyrtare.

PËR KËSHILLIN E LARTË GJYQËSOR

ZËVENDËSKRYETAR

Maksim Qoku

